
I N D O K O L Á S
Tisztelt Képviselő-testület!

A költségvetési rendelet hatálya Zalakaros Város Önkormányzatára és az önkormányzat költségvetési szerveire terjed ki.

Az önkormányzat költségvetésének megalapozását szolgáló Magyarország 2022. évi központi költségvetéséről szóló 2021. évi XC. törvény 2021. június 25-én került kihirdetésre. Az állami hozzájárulások megállapítását szolgáló mutatószám felmérést a Magyar Államkincstár novemberben bonyolította le.  Több ágazati jogszabály módosítására és a 2022. évben érvényes minimálbér és garantált bérminimum összegének megállapítására az év utolsó hónapjában került sor. Az önkormányzat bevételeinek és kiadásainak meghatározását, a bevételek megalapozott tervezését segítette a 2021. évi teljesítési adatok ismerete, azonban a tervezést nehezítette a koronavírus járvány okozta pandémiás helyzet. Mivel városunk gazdálkodásának alapját a turizmus jelenti, annak leállása jelentős bevételkiesést jelent a városnak. Az önkormányzat és intézményei működési kiadásait a minimálisra kellett csökkenteni annak érdekében, hogy a bevételek fedezzék a felmerülő kiadásokat. Fejlesztésekre a tavalyi évről áthúzódó beruházásokat és felújítások sajnos nincs forrás. A konkrét tervezési munka során többszöri egyeztetetést folytatott az önkormányzat vezetése a költségvetési szervekkel, a hivatal osztályvezetőivel, valamint gazdasági társaságainak vezetőivel, ezek eredményeképpen jelen rendelet-tervezetet terjesztem a Tisztelt képviselő-testület elé.

A központi szabályozásban az önkormányzat költségvetését érintő legfontosabb változások az alábbiak voltak:

·  Folytatódott a minimálbér és garantált bérminimum összegének emelése, mindkettő további 19 %-kal növekedett az előző évhez viszonyítva, ami jelentős többletköltséget jelentett, mivel szinte a közalkalmazottak teljes körét érintette. 
· A közszolgálati dolgozók anyagi és erkölcsi megbecsülését az elmúlt években is számos intézkedés erősítette. A Kormány 2012. óta az ágazati sajátosságokat figyelembe vevő életpályák és bérintézkedések keretében újra jelentős mértékben emelte a bölcsődében dolgozók pótlékát, növekedett a pedagógusok szakmai pótléka, a szociális ágazati pótlék, a kulturális dolgozók, a védőnő, valamint a polgármester illetménye. Mindezek, valamint a minimálbér és garantált bérminimum emelés kompenzációjáról a kormányrendelet megjelent, a támogatás összege önkormányzati szinten 25.391.209 forint, mellyel szemben a béremelések többlet költsége 28.906.213 forint. 
· A szociális hozzájárulási adó 2022. január 1-jétől további 2,5 százalékponttal 15,5%-ról 13%-ra csökkent. 
· Az önkormányzatok normatív finanszírozásában a legjelentősebb változás településünket tekintve, hogy a beszedett idegenforgalmi adó után járó 1 forint támogatás megszüntetésre került 2020-ban. Ennek hatására 260 millió forint bevételtől esik el a város.
· Ugyancsak elvonásra került az önkormányzatoktól a gépjárműadó 40%-a, mely 10 millió forint hiányt jelent. 
Az önkormányzat költségvetésének főösszege 1.103.043.845 forint.
Bevételek:

A bevételek főösszege 1.103.043.845 forint, melyből költségvetési bevétel 972.850.245 forint, finanszírozási bevétel 130.193.600 forint. 

Az önkormányzati finanszírozás 2022. évi sajátossága figyelembevételével, a 2021. évi költségvetési törvény 2.  és 3. melléklete és a Magyar Államkincstár által lebonyolított mutatószám felmérés alapján kiszámításra került az önkormányzat állami hozzájárulásainak összege. A Hivatal osztályvezetőivel, az intézményekkel és az önkormányzati tulajdonú gazdasági társaságokkal folytatott egyeztetések során megtörtént az önkormányzat saját bevételeinek számbavétele. 
A bevételek ismertetését a rovatrendnek megfelelően mutatjuk be:

A „működési célú támogatások államháztartáson belülről” rovaton szerepelnek az önkormányzat állami hozzájárulásai, melynek jogcímeit a költségvetési törvény 2. és 3. mellékletei tartalmazzák. A helyi önkormányzatok központi támogatási rendszere 2022. évben is az önkormányzati feladatellátáshoz igazodik, jogcímeiben lényegi változást nem tartalmaz. Az előző évhez hasonlóan valamennyi jogcím kötött felhasználású, csak az adott feladat ellátásával kapcsolatos kiadások számolhatók el a támogatás terhére. 
A közös hivatal működésének támogatására önkormányzatunk 85.479.805 forintot kap 14,97 fő után. Ezen kívül támogatásban részesülnék a településüzemeltetéshez kapcsolódóan, de a beszámítási szabályok alapján – iparűzési adóerőképesség szerint – sajnos szolidaritási hozzájárulásként ez az összeg – 23.184.154 forint – elvonásra került. 
A települési önkormányzatok egyes köznevelési feladatainak támogatása keretében az óvodapedagógusok bértámogatásának fajlagos összege és az óvodaműködtetési támogatás normatívája az előző évihez képest nem változott.  Az előző évhez hasonlóan külön normatíva szolgál a minősítéssel rendelkező óvodapedagógusok bérkiegészítésének támogatására. Összes támogatás e jogcímen 65.415.640 forint.  
 A települési önkormányzatok szociális és gyermekjóléti feladatainak támogatási jogcímei közül a család- és gyermekjóléti szolgálat támogatása 4.200.000 forint-ról 5.128.940 forintra nőtt.  A szociális gondozás feladatot a Zalakaros Kistérség Többcélú Társulása fenntartásában működő Szociális Alapellátó Szolgálat útján látjuk el. A leigényelt normatíva átadásra kerül a ZKTT részére. 
A bölcsődei ellátás finanszírozásában is bevezetésre került a számított dolgozói létszám és az üzemeltetéshez nyújtott támogatás alapú feladat finanszírozás. Az ellátott gyermekek száma alapján számítódik az elismert felsőfokú végzettségű, illetve középfokú végzettségű szakmai dolgozói létszám, az ehhez kapcsolódó bértámogatás fajlagos összegei nem változtak.  Sajnos az alacsony kihasználtság miatt a finanszírozott létszám elmarad a ténylegesen alkalmazott létszámtól. (6 és 4,7 fő) Míg 2021. évben 1.216.000 forint üzemeltetési állami hozzájárulást kapott önkormányzatunk, idén ezen a jogcímen 312.000 forintra számíthatunk.   
A közművelődési feladatok támogatásának fajlagos összege csekély mértékben emelkedett, 2022-ban 6.014.934 forintra, azonban ez messze nem fedezi az e feladatokra fordított kiadásokat. 
A fentiek alapján önkormányzatunk 2022. évben 309.157.444  forint központi költségvetésből származó bevétellel számolhat eredeti előirányzatként, melynek jogcímeit és összegeit a rendelet 5.  mellékletében foglaltuk össze.

Az államháztartáson belülről működési célra kapott támogatások között szerepel a körzeti orvosi ügyelet fenntartásához az ellátásban érintett önkormányzatok hozzájárulása, ami várhatóan 28.125.000 forint bevételt jelent a 250, -forint/fő/hó fajlagos összegű hozzájárulással számolva. A lakosságszám alapú hozzájáruláson felül Zalakaros további 9 millió forintot ad a háziorvosi ügyelet működtetésébe. 
Szintén e támogatások között szerepel az ügyelet, a védőnői szolgálat és az iskolaegyészségügy NEAK által folyósított támogatása. 

Balatonmagyaród község a zalakarosi óvodába járó gyermekek után hozzájárulást fizet, melynek tervezett összege 1.000.000 forint. 
 A „felhalmozási célú támogatások államháztartáson belülről” rovaton a kiemelt beruházásokhoz, felújításokhoz figyelembe vehető, hazai és uniós forrásból származó támogatások jelennek meg. Ilyen címen a költségvetés a vis maior támogatást tartalmazza 3.315.000 forint összegben. 
A „közhatalmi bevételek” rovaton jelennek meg az önkormányzat legjelentősebb bevételi forrását jelentő adóbevételek és egyéb közhatalmi bevételek. 

Az adóbevételek várható összegét a 2022. évi adótörvények és az érvényben lévő önkormányzati adórendeletek ismeretében terveztük meg. Adómérték emelésre kormányzati döntés alapján 2022-ben sincs lehetőség.  Emellett figyelembe vettük a 2021. évi teljesítési adatokat és az adó nyilvántartási rendszerből rendelkezésre álló adatokat. 
A helyi adók között továbbra is a két meghatározó tétel az idegenforgalmi adó adóbevétel, melynek tervezett összege 207.605.000 forint, valamint az iparűzési adó 110.000.000 forinttal. Mindkét adónem tervezett összege jelentősen elmarad az előző évektől. Az iparűzési adó vonatkozásában a 2021. évi bevallások 2022. májusban realizálódnak, ekkor látszik meg a pandémia miatti csaknem 5 hónap lezárás hatása. Szintén kormányzati döntés alapján az adó mértéke 1%-ban került maximalizálásra, mely az adóbevétel felére csökkenését jelenti. A kompenzációként a tavalyi évhez hasonlóan 40.000.000 forint került tervezésre. 
Az építmény adóból származó bevételt 51.000.000 forintra prognosztizáljuk. A terv megegyezik az előző évivel, de folyamatos a nem adózó adótárgyak felderítése, így ezen a jogcímen többletbevételre számítunk.  
Kommunális adó jogcímen 7.500.000 forint bevétellel számolhatunk a jelenlegi szabályozás szerint. Az adótárgyak számában nem várható már növekedés, mivel a be nem vallott adótárgyak feltárása az előző években megtörtént.
Egyéb közhatalmi bevételek címen 1.500.000 forint került tervezésre. 
A „működési bevételek” rovaton az önkormányzat tulajdonában lévő eszközök és ingatlanok hasznosításából származó bevételek, helyiségek használata után felszámítható használati és bérleti díjak várható bevételei jelennek meg. A szolgáltatások igénybevételéből és különféle térítési díjakból befolyó bevételeket, a kiszámlázott általános forgalmi adó bevételt és az általános forgalmi adó visszaigénylést, valamint a kamatbevételeket is itt szükséges szerepeltetni. Az előző évhez hasonló jogcímeken és összegekkel terveztünk 2022. évben is, jelentős növekedéssel nem számolhattunk, a tervezett bevétel bruttó 134.237.488 forint. Ebből jelentős a Zalakarosi Óvoda és Bölcsőde térítési díj bevétele 51 millió forinttal, a közösségi ház 7,2 milliós kertmozi működtetéséből származó bevétele, a bérleti díjak 35 milliós összege valamint a szociális étkezők által fizetett térítési díj 12 millió forinttal. Sajnos a működési bevételek emelésére sem kerülhet sor 2022. június 30-ig. 
Felhalmozási célú bevételként kettő telek eladás ára került tervezésre. 
A „felhalmozási célú átvett pénzeszközök” rovaton az államháztartáson kívülről érkezett felhalmozási célú bevételeket szükséges szerepeltetni. A lakásépítés- és vásárláshoz biztosított kölcsönök visszafizetéséből 313.664 forint bevétel várható. 

A „finanszírozási bevételek” rovaton belül kell megjeleníteni a tervezett hitelfelvétel összegét, a költségvetési maradvány igénybevételét és az egyéb finanszírozási bevétel összegét.

Fejlesztési célú hitel felvételt nem tervez az önkormányzat. 
Az önkormányzatnál – költségvetési szervek nélkül - jelentős összegű – 121.800.000 forint - költségvetési maradvány visszatervezésére került sor. A maradvány egy része kötelezettségvállalással terhelt, amit a 2021. évről áthúzódó kiadások pénzügyi teljesíthetősége érdekében szükséges szerepeltetni a költségvetésben, másik része a projektekhez kapcsolódó, elkülönített számlákon lévő maradvány, valamint a projektek megvalósításához tartalékolt önrész, amit szintén szükséges visszatervezni. A maradvány fennmaradó – kötelezettségvállalással nem terhelt – részének visszatervezésére a költségvetési egyensúly megteremtése miatt volt szükség. 
Kiadások:

Az Önkormányzat 2022. évi feladatainak megvalósításához a költségvetés szerint 1.103.043.845 forint áll rendelkezésre.

Ebből működési célokra 1.046.285.996 forintot (95 %), felhalmozási (fejlesztési) célokra 27.804.511 forintot (2,4 %), finanszírozási kiadásokra 28.953.338 forintot (2,6%) tervezünk.  (3.és 3.a számú melléklet). 
1. Önkormányzat kiadásai

Az államháztartásról szóló 2011. évi CXCV. törvény 23. § (2) bekezdése szerint be kell mutatni a költségvetési rendeletben a költségvetési bevételeket és kiadásokat kötelező feladatok, önként vállalt feladatok, valamint állami feladatok szerinti bontásban. Önkormányzatunk az állammal külön kötött szerződéssel állami feladatot nem lát el.  Törvényi kötelezettségünknek úgy kívánunk eleget tenni, hogy a 3. számú mellékletben mutatjuk be, hogy a kiadások között melyek az Önkormányzat által önként vállalt feladatok. Ezeket az önkormányzat teljes egészében saját bevételeiből finanszírozza. 

Önként vállalt feladatként a sportegyesületek támogatását, valamint a város díszkivilágításának költségeit nevesítjük. 

A működési kiadásokon belül Önkormányzati szinten közel 21,2 millió forinttal többet terveztünk személyi juttatásokra. Ennek oka már a már említett jelentős mértékű minimálbér és garantált bérminimum emelés, valamint az ágazati bérfejlesztések. Az intézkedésekben nem érintett dolgozóknak egységesen 8% bérfejlesztés került tervezésre.  A munkáltatókat terhelő járulékokra is közel 3 millió forinttal kevesebb kell, mint tavaly. Dologi kiadásaink a jelentős takarékossági intézkedések összességében 112 millió forinttal csökkentek a fizetendő áfa 125 millió forintos csökkentése miatt. Így a tényleges növekedés 13 millió forint, mely lényegében a a Karos-Park Kft-vel megkötött közszolgáltatási szerződés szolgáltatási díjának emelkedését jelenti. A Karos Park Kft. szerződése tartalmazza a városüzemeltetéshez kapcsolódó feladatok ellátását, melyre ebben az évben nettó 19 millió forinttal többet irányzunk elő, mint az előző évben. Ezt legfőképpen a kötelező bérfejlesztések, létszámbővítés, munkaügyi központ által kiírt pályázat önrészének biztosítása, valamint a dologi kiadások emelkedésének finanszírozása indokolja.  A városüzemeltetési feladatok ellátásához komoly segítséget nyújtanak a különféle elnevezésű és tartalmú közmunkaprogramok, amelyek remélhetően 2022-ban is indulni fognak. 

A település védőnői szolgálat kiadási előirányzata 10.766.000 forint, mely megegyezik a NEAK által nyújtott támogatással. 
Az „ellátottak pénzbeli juttatásai” az önkormányzati rendeletből adódó kiadásokra fordítható keretet mutatja. 2022-ban erre a célra 5 millió forintot terveztünk.

A lakosság azon rétegének, akiknek a szemétszállítási díjfizetés megélhetési gondot okoz, a szociális rendszer keretében gondoskodunk a szemétszállítási díjfizetés fizetés támogatásáról.

Az „egyéb működési célú kiadások” rovat tartalmazza az államháztartáson belülre, valamint az államháztartáson kívülre nyújtott működési támogatásokat tételesen.

Államháztartáson belülre nyújtott támogatások a következők:

· A Zalakarosi Kistérség Többcélú Társulása részére továbbított feladatfinanszírozási normatíva (45.591.560. forint).
Államháztartáson kívülre az alábbi szervezeteket, tevékenységeket támogatjuk:

· A Turisztikai Egyesület 12.000.000 forint, valamint a Zalakarosi Nonprofit Kft részére 63.000.000 forint, 
· A Zalakaros Sportjáért Közhasznú Közalapítványnak 2.000.000 forint támogatást nyújtunk, a Zalakaros és Térsége SE részére 1.000.000 forintot. 
· A Karos Park Kft. közmunka programjának megvalósításához 3.500.000 forinttal járulunk hozzá. 

· A sakkverseny lebonyolítását 2.000.000 forinttal támogatjuk. 

Tartalékok 

A költségvetési tervezet mindössze 3.000.000 forint tartalékot tartalmaz. Ez rendkívül kevés, így mindenképp szükségesnek tartom a zárszámadás elfogadásakor az intézményi szabad maradványok elvonását és működési tartalékba helyezését az elmaradó bevételek pótlására.  A tartalákból 1 millió forint céltartalék a nonprofit szervezetek támogatására, 2 millió forint általános tartalék. 
Beruházási kiadások
Beruházási feladatokra a terv a tárgyévben 3,356.960 forint előirányzat szerepel az egészségház eszközeinek beszerzésére, valamint a mobil illemhely kihelyezésére. 
A beruházási előirányzatokat részletesen a 6. melléklet tartalmazza. 

Felújítások rovaton 23.247.551 forintot terveztünk. Itt szerepel a belterületi utak felújítása, a temető fejlesztése, valamint a Torrens árok helyreállítása. 
Az „egyéb felhalmozási célú kiadások” rovat tartalmazza a lakásépítési támogatásra megállapított előirányzatot. 
Finanszírozási kiadások között az esedékes 17.560.000 forint hiteltörlesztést, valamint a megelőlegezett állami támogatás visszafizetését, 11.393.338 forintot kell tervezni. 

2. Zalakarosi Közös Önkormányzati Hivatal

A Hivatal ellátja Zalakaros Város és Zalamerenye község igazgatási feladatait, gazdálkodását, a települések költségvetési szerveinek pénzügyeit, Zalakarosi Többcélú Kistérségi Társulás, a Szociális Alapellátó Szolgálat adminisztratív és gazdálkodási feladatait. 
2022. évre 101.551.003 forint kiadási előirányzatot terveztünk. Béremelés 8%. 

A Hivatal működéséhez jelen terv szerint 85.479.805 forinttal járul hozzá az állam. A működési költségekhez a normatíván felüli fedezetet Zalakaros Város biztosítja.
A jelenlegi engedélyezett létszámkeret 16,5 fő, ebből 1 fő tartósan távol van. A költségvetés tartalmazza a 13,5 fő köztisztviselő bérét, személyi jellegű kiadásait, azok járulékait, valamint a dologi kiadásokat. A projektmenedzser 2022. március 1-től az önkormányzat alkalmazásába került át. Tervezésre került a műszaki osztályra egy ügyintéző megbízással, heti 20 órában. Az ő bérének fedezetét a tavalyi maradványból terveztük vissza. A 2021. évi zárólétszám 14,5 fő volt, 2 fő álláshely nem volt betöltve.
3. Zalakarosi Óvoda és Bölcsőde

Az intézmény az óvodai és bölcsődei feladatokon túl saját konyhájával ellátja a gyermekélelmezési, szociális étkeztetési feladatokat is Zalakaroson, valamint a környező településeken.  A költségvetési szerv engedélyezett létszámkerete 2022. január 1-én 26 fő. 

2022. évben várhatóan 180.105.286 forinttaltal gazdálkodhat. Az összes előirányzat megoszlása a következő a kiemelt előirányzatok szerint: 

Személyi juttatás



113.620 eFt   

63 %

Munkáltatókat terhelő járulékok

  17.069 eFt

  9,5 %

Dologi kiadások



  49.417 eFt

27,5 %

Beruházások




           0 eFt                
A működési bevételeinek tervezése a Képviselőtestület által jóváhagyott térítési díjak figyelembevételével történt, díjemelés nem történt.  A 2022. évi saját bevételeinek előirányzata 51.062.890 forintra tervezhető reálisan, amely 6.684.840 forinttal kevesebb a 2021. évi eredeti előirányzatnál. A költségvetési szervnél 2022. évre tervezett kiadások „finanszírozása” az alábbi forrás megosztással történik:

	
	
	
	
	
	ezer forint

	Sorszám
	Megnevezés 
	Saját bevétel
	 Állami támogatás
	Önkormányzathozzájárulása
	Összesen 

	1
	Óvoda 
	0
	65416
	4506
	69922

	2
	Bölcsőde
	2185
	25941
	11191
	39317

	5
	Konyha
	48878
	27333
	-5345
	70866

	
	Összesen: 
	51063
	118690
	10352

	180105


A fenti táblázatból kitűnik, hogy a működtetéshez az önkormányzati forrás 5,7 %-os nagyságrendű, 28,4 % a saját bevételek, és 65,9 % a központi (állami) támogatások összege.

4. Zalakarosi Közösségi Ház és Könyvtár

A Zalakarosi Közösségi Ház és Könyvtár ellátja a település közművelődési és könyvtári feladatait, ezen kívül a költségvetése tartalmazza a Civil Ház és a kertmozi működtetésének költségeit. Koordinálja, kezeli a nem jogi személyiségű civil csoportok önkormányzati támogatását. Az intézmény engedélyezett dolgozói állománya 2022. január 1-én 5,6 fő. Az intézmény 2022. évben várhatóan 43.161.821 forinttal gazdálkodhat. Az összes előirányzat megoszlása a következő a kiemelt előirányzatok szerint: 

Személyi juttatás



21.685 eFt   

   50,2 %

Munkáltatókat terhelő járulékok

  2.939 eFt

     6,8 %

Dologi kiadások



18.537 eFt

    43 %

Beruházások




         0 eFt                        0 % 

Az intézménynél 7.200.000 forint működési bevétel került tervezésre, mely a kertmozi működtetéséből és bérleti díjakból képződik. Szerepel a költségvetésben 3.837.616 forint állami támogatás, mely a béremelés fedezetére kapott összeg. 5.139.200 forint visszatervezésre került a tavalyi maradványból az áthúzódó pályázati forrásból finanszírozott feladatokra.    A 2022. évre tervezett kiadások „finanszírozása” az alábbi forrás megosztással történik:

	
	
	
	
	
	       ezer forint

	Sorszám
	Megnevezés 
	Saját 

bevétel
	 Állami 

támogatás
	Önkormányzat hozzájárulása
	Összesen 

	1
	Közösségi Ház
	8978
	6014
	16096
	31038

	2
	Könyvtár
	0
	0
	4874
	4874

	3
	Kertmozi
	7200
	0
	0

	7200

	
	Összesen: 
	16178

	6014
	20970

	43162



A fenti táblázatból kitűnik, hogy a költségvetési szerv működtetéséhez az önkormányzati forrás 48,6 %-os nagyságrendű, a saját bevétel 37,5 % és 13,9 % a központi (állami) támogatások összege.

Közvetett támogatások

Az Államháztartási törvény előírja, hogy a költségvetési rendeletben be kell mutatni a különféle mentességek, kedvezmények költségvetésre gyakorolt hatásait. A 2022. évi költségvetésben ez az összeg várhatóan 15.989.883 forint. Közvetett támogatásokkal ez évben a helyi adók tekintetében számolhatunk.
Egyéb díjakhoz kapcsolódó kedvezmények, mentességek – az uniós jogharmonizációt figyelembe véve - már megszűntek.

A helyi adók, illetve gépjárműadó

Az építményadó mértéke 400 fotint/nm, melyből a Magyarországon élő állandó lakóhellyel rendelkező adóalanyok a zártkerti ingatlanok után 55%-os, a belterületi épületeik után 30% -os adókedvezményben részesülnek. A kedvezmény mértéke 6.545.384 forint.

A beszedett idegenforgalmi adó mértéke 500.- forint/fő/éj, a magánszálláshelyet és egyéb szálláshelyet igénybe vevőknél 30 % a kedvezmény (fizetendő 350 forint/fő/éj). 

Ezen napok után a fizetendő idegenforgalmi adóból a kedvezmény 9.368.650 forint.

Ipaűzési adó esetén a 1,5 millió forint-nál alacsonyabb adóalap esetén a kedvezmény mértéke 25%. Adómentes a 20 millió forint vállalkozási szintű adóalapot meg nem haladó háziorvos, védőnő vállalkozó. 

Bérleti díjból kedvezményt az önkormányzat az orvosi ügyeleten nagymértékű tevékenységet végző dolgozók részére ad, mértéke 100 %. 
(A közvetett támogatásokat a rendelet 11. számú melléklete részletezi).

Több éves kihatással járó döntések

Az Áht. alapján a költségvetési rendeletbe be kell mutatni a több éves kötelezettséggel járó kiadásokat. (A több éves kihatású döntéseket a rendelet 8. számú melléklete tartalmazza).
A hitelállomány és adósságszolgálat alakulását hitelezőnként és hitelenként a 9. mellékletben mutatjuk be. Két jelenleg futó hitelünk van, egyik a Probusz telek megvásárlásához, másik a Fürdő Hotel felújítási pályázatának önrészéhez került felvételre. A 2022. év végi hitelállomány 92.990.000 forint. 
Egyeztetési kötelezettség

Jelen előterjesztéshez nem kerül csatolásra a szakszervezet véleménye, mivel nem működik a Hivatalban.

 Az államháztartásról szóló törvény végrehajtásáról szóló 368/2011.(XII.31.) Kormányrendelet 27.§ (1) bekezdése előírja a költségvetési rendelet-tervezet egyeztetését a költségvetési szervek vezetőivel. Az egyeztetés valamennyi szervezettel megtörtént.

Zalakaros 2022.01.29.







Horváthné Juhász Barbara







  pénzügyi osztályvezető
